Årsberetning – Hammel Kunstforening – 21/1 2013

Så er det et år siden, vi har været her sidst. Jeg kan også sige, at det er 7 udstillinger siden, vi har været her. Vi har arrangeret 7 udstillinger i 2012, og når jeg siger vi, synes jeg, det er på sin plads, at I lige ser, hvem det egentlig er, der sidder i bestyrelsen lige nu. Det er Anni Helbo, Susanne Friis Madsen, der er kasserer, Dorthe Blume, Gurli Mortensen, Helle Munk, Lis Madsen, der ikke kunne være her og mig selv, Lene Fogtmann. Jeg er formand – derfor står jeg her.

Vi startede 2012 med en udstilling af de 4 kunstnere, Morten Christoffersen, Stig Busk, Poul Elkjær og Ellis Kristensen, alle lærere ved Lysbroskolen, hvis elever med stor succes udstillede hos os sidste år. Meget kompetente kunstnere, meget fin udstilling. Vi købte et billede af debuterende Ellis kristensen.

Med støtte fra Favrskov Kunstudvalg fik vi mulighed for en udstilling af Mette Mailund Strong. Én gang om året vil vi gerne have fat i en kunstner, som er for dyr for vores budget – som altså ikke vil udstille for den garantikøbesum på 4000 kr, som vi kan tilbyde. Så søger vi støtte og får det som regel. Men det betyder, at Kunstudvalget råder over det kunstværk, vi vælger. Det indgår i kommunens samling, men vi måtte denne gang bestemme, hvor det kom til at hænge, og det bliver her på Inside i salen nedenunder, når ombygningen er færdig. Kunstforeningen købte 8 grafiske værker af Mette Strong. Bestyrelsen havde været på besøg i hendes værksted for at få aftalen i stand.

Så fulgte et brag af en udstillig af Jacob Kjærgaard Taustrup. Et farvebrag. Jeg kan godt lide, at der er forskel på vore udstillinger, og man må sige, at det var en brat overgang fra Mette Strong til Jacob Taustrup. Tilfældigt, at han gik igen – han havde lige været med i Lysbro-lærergruppens udstilling, men han var i mellemtiden også blevet lærer der.

Endnu en fin udstilling fulgte, inden der var sommerferie, nemlig Charlotte Keller Sloth. Vi synes faktisk altid, at det er fine udstillinger, vi præsenterer, men det er også et stort arbejde at hænge op. Der ligger en del timer bag.

Efter sommerferien var der blomster på programmet. De ellevilde var her for 2. gang. Blomster som fællesnævner, men meget forskellige kunstnere.

Oktober og 8450 havde vi set meget frem til. 14 kunstnere med det til fælles, at vi bor i 8450 og ellers stikkende ud i alle retninger.En fantastisk positiv oplevelse at mødes til ophængning d. 30/9 kl. 10 og se, hvem der også kom. I løbet af 2 timer havde vi den fineste udstilling på væggene. Det var et brag af en fernisering. Masser af mennesker og snak. Sådan skal det være, og det er de stunder, der gør, at det er sjovt at arbejde med. Selv pressen mødte op, og der skal faktisk noget særligt til efterhånden. Vi ser frem til at gentage succesen i oktober 2013.

Vi afsluttede 2012 med en helt anderledes udstilling og også kunstner, nemlig Dorthe Kærgaard, som vi kom til at holde meget af. Vi, der var til ferniseringen, har snakket en del om, hvad en fernisering kan betyde. Dorthe Kærgaard er meget sig selv, meget anderledes og vi kom på en måde helt ind under huden på hende. Meget flot udstilling – hun var meget glad for at udstille hos os – og glade for os!

Her er det oplagt at nævne, at kunstnerne generelt er meget glade og positive og også taknemmelige for vort arbejde, samarbejde og også hjælp og imødekommenhed fra bestyrelsens side.

Lige nu udstiller kunstnergruppen KOMPOT. 3 forskellige kunstnere og 3 vidt forskellige udtryk. Fremadrettet udstiller Hammel Aktivitetscenter i marts måned, derefter Lone Boye og inden sommerferien Anette Præstegaard, men mere om det i nyhedsbrevene.

Der har været en del ferniseringer i det forløbne år. De fleste kunstnere vil det gerne, og vi har som sagt oplevet, hvor meget det kan berige en udstilling, så vi gør det gerne, selv om der ikke kommer ret mange. Og selv om vi egentlig ikke har råd!

Galleriet bliver rost af mange kunstnere. Der er i det forløbne år kommet nyt gulvtæppe på, så det fremstår lyst og venligt. Dog er vi i skrivende stund ikke klar over, hvordan det ser ud frem over, da Galleriet åbenbart indgår i en ombygning af hele Inside i forbindelse med bygning af det nye Sundhedscenter. Jeg fik en mail fra pedellen, at der skulle 5 meter vinduer i endevæggen! Noget vi ikke var blevet spurgt om eller oplyst om. Vores eftertragtede endevæg forsvinder. Jeg gentager fra sidste års beretning: Samarbejdet med Inside fungerer, men vi er utilfredse med, at lokalet tit roder og bruges til opbevaring af stole og borde. Flere er stødt ind i låst dør til Galleriet i åbningstiden eller manglende lys. Svære betingelser. Og sidst er cafeen gået konkurs. Det vil gå ud over galleriets åbningstider. Hvor meget ved vi ikke.

Vi har i Kunstforeningen en kæmpe stor opgave, der venter: De to gavlmalerier – det ene ved Marsk Stig og det andet i Nørregade – venter på at blive udskiftet. De trænger. De har hængt der i 19 år. Vi har forskellige planer for gavlene, men det er ikke noget, man bare lige gør – og det skal helst være noget langtidsholdbart. Og så er der masser af økonomi i projektet.

Tidligere i beretningen var jeg inde på pressens betydning. Vi er opmærksomme på, at pr er vigtig for at få folk til at komme til vore udstillinger, og vi vil gøre alt for at få programmer, invitationer og oplysninger ud til medlemmerne via mails, hjemmeside og pressemeddelelser, her må jeg lige be’ jer om at sende mig jeres nye mailadr., da jeg altid får 6-7 stykker retur, når jeg sender nyhedsbrev.

Det er meget lidt den lokale presse ofrer plads på os. Dog kom de i forbindelse med 8450 fordi vi holdt et ekstraordinært pressemøde!

Jeg sagde det samme sidste år: vi vil gerne have flere medlemmer. Vi kan faktisk slet ikke forstå, at en by som Hammel ikke skal have flere end 87 medlemmer i Kunstforeningen. Vi HAR fået flere medlemmer end sidste år. Vi får af og til spørgsmålet: ”Hvad får jeg for de 300 kr.? Jeg kan jo bare se jeres udstillinger gratis! ” Og det er rigtigt, men sådan hænger tingene ikke sammen. Vi kan ikke køre en forening uden medlemmer og uden kontingent. Vores køb af kunst hænger så nøje sammen med jeres indbetaling af kontingent, at det somme tider ikke hænger sammen. Vi har haft et kæmpe arbejde i år med at få kontingentet inddrevet. Så her en opfordring til at betale kontingentet i aften, så bliver bestyrelsen glad!

Og til bestyrelsen : Tusind tak for samarbejdet. Det er sjovt at arbejde med, det er sjovt, når det lykkes, det er sjovt, når der er nogen penge!

Jeg vil slutte min beretning med at takke Sparekassen Kronjylland, fordi vi fortsat må holde generalforsamling i jeres lokale og fortsat blive beværtet på fineste vis. Tak til alle I medlemmer som kommer til vores generalforsamling og er med til at gøre den til et af vore ”highlights”. Tak.